กระทรวงทรัพยากรธรรมชาติและสิ่งแวดล้อม ส่งกำลังเจ้าหน้าที่เร่งดับไฟป่าพรุควนเคร็ง จังหวัดนครศรีธรรมราช ภาพรวมมีพื้นที่เสียหายแล้วเกือบ 5,000 ไร่
กระทรวงทรัพยากรธรรมชาติและสิ่งแวดล้อม ส่งกำลังเจ้าหน้าที่เร่งดับไฟป่าพรุควนเคร็ง จ.นครศรีธรรมราช ภาพรวมมีพื้นที่เสียหายแล้วเกือบ 5,000 ไร่ โดยยังสามารถควบคุมสถานการณ์ได้ นายอรรถพล เจริญชันษา อธิบดีกรมป่าไม้ กล่าวถึงสถานการณ์ไฟป่าพรุควนเคร็ง จ.นครศรีธรรมราช ว่า รัฐมนตรีว่าการกระทรวงทรัพยากรธรรมชาติและสิ่งแวดล้อม ได้กำชับให้เพิ่มกำลังชุดปฏิบัติการพิเศษเหยี่ยวไฟของกรมป่าไม้ และชุดปฏิบัติการพิเศษเสือไฟของกรมอุทยานแห่งชาติสัตว์ป่าและพันธุ์พืช กว่า 200 นาย ลงพื้นที่เพื่อควบคุมสถานการณ์ตลอด 24 ชั่วโมง พร้อมจัดตั้งศูนย์อำนวยการร่วมระดับจังหวัด โดยมีผู้ว่าราชการจังหวัดนครศรีธรรมราชเป็นประธานเพื่อเฝ้าระวังในพื้นที่จนกว่าจะคลี่คลาย ภาพรวมยังสามารถควบคุมได้ ในส่วนของกรมป่าไม้ได้ตีวงรอบนอกพื้นที่เขตกันชนไม่ให้เกิดปัญหากับบ้านเรือนของชุมชนรอบพื้นที่ป่า ด้านกรมอุทยานแห่งชาติสัตว์ป่าและพันธุ์พืชควบคุมพื้นที่ชั้นใน แต่จำเป็นต้องเฝ้าระวังพื้นที่ไม่ให้ไฟลุกลาม เพราะการดับไฟในป่าพรุค่อนข้างดับยากและพื้นที่ใต้ดินมองไม่เห็น ด้วยการพยายามระบายน้ำเข้าพื้นที่ สาเหตุของไฟป่ายังคงมาจากฝีมือมนุษย์ที่เผาเตรียมฟื้นที่การเกษตร สวนปาล์มน้ำมันและสวนยางพาราออกจากพื้นที่ตนเองเพื่อบุกรุกขยายพื้นที่เข้ามาในเขตป่า รวมถึง การตีผึ้งและการหาปลาที่ต้องเผาหญ้าออกเพื่อจับปลาในป่าพรุ ประกอบกับ ช่วงเดือนพฤษภาคมถึงกรกฎาคมของทุกปีเป็นช่วงหน้าแล้งของทางภาคใต้ ส่งผลให้น้ำในป่าพรุน้อยมากจนถึงแห้งขอด จากการสำรวจพื้นที่บางจุดพบมีการทำคันกั้นน้ำไม่ให้น้ำไหลเข้าไปในป่าได้ ทำให้กรมป่าไม้ และหน่วยงานที่เกี่ยวข้องจะใช้มาตรการเอาผิดผู้ที่จุดไฟเผาป่าต่อไป โดยประชาชนแจ้งเบาะแสและการลักลอบบุกรุกพื้นที่ที่ใช้หลักเกณฑ์เดียวกับผู้ที่เผาป่าในเขตภาคเหนือ ถือเป็นการกระทำผิดกฎหมายทางอาญา มีโทษจำคุกตั้งแต่ 1-20 ปี และมีโทษปรับตั้งแต่ 20,000 - 2,000,000 บาท หรือมีโทษทั้งจำทั้งปรับ และต้องชดใช้ค่าเสียหายทางแพ่งด้วยอธิบดีกรมป่าไม้ กล่าวย้ำว่า เมื่อเทียบกับปัญหาไฟไหม้พรุควนเคร็งปี 2555 ที่มีไฟไหม้ป่าพรุ 129 ครั้ง พื้นที่ป่าเสียหาย 12,179 ไร่ แต่จากสถิติการเผาป่าพรุควนเคร็งเพียง 7 เดือนแรกของปีนี้กองอำนวยการป้องกันและบรรเทาสาธารณภัย จ.นครศรีธรรมราช กลับพบไฟป่าเกิดขึ้น 88 ครั้ง มีพื้นที่เสียหายแล้ว 4,968 ไร่ แบ่งเป็น อ.ชะอวด เกิดไฟป่าสะสมถึงปัจจุบัน 45 ครั้ง รวมเสียหาย 2,260 ไร่ // อ.เฉลิมพระเกียรติ เกิดไฟป่าสะสมถึงปัจจุบัน จำนวน 11 ครั้ง รวมเสียหาย 445 ไร่ // อ.เชียรใหญ่ เกิดไฟป่าสะสมถึงปัจจุบัน 22 ครั้ง รวมเสียหาย 1,694 ไร่ // อ.หัวไทร เกิดไฟป่าสะสมถึงปัจจุบัน 3 ครั้ง รวมเสียหาย 406 ไร่ และอ.ร่อนพิบูลย์ เกิดไฟป่าสะสมถึงปัจจุบัน 7 ครั้ง รวมเสียหาย 163 ไร่